### NN 70/2024 (12.6.2024.), Pravilnik o izmjenama i dopunama Pravilnika o promidžbi i ostalim informacijama za članove dobrovoljnih mirovinskih fondova

HRVATSKA AGENCIJA ZA NADZOR FINANCIJSKIH USLUGA

1207

Na temelju članka 66. stavka 2., članka 146. stavka 2., članka 147. i članka 203. Zakona o dobrovoljnim mirovinskim fondovima (»Narodne novine« broj 19/2014, 29/2018, 115/2018 i 156/2023) Hrvatska agencija za nadzor financijskih usluga na sjednici Upravnog vijeća održanoj 4. lipnja 2024. godine donosi

PRAVILNIK

O IZMJENAMA I DOPUNAMA PRAVILNIKA O PROMIDŽBI I OSTALIM INFORMACIJAMA ZA ČLANOVE DOBROVOLJNIH MIROVINSKIH FONDOVA

Članak 1.

U Pravilniku o promidžbi i ostalim informacijama za članove dobrovoljnih mirovinskih fondova (»Narodne novine« br. 101/2014 i 41/2017) u članku 2. točke 1. – 3. mijenjaju se i glase:

»1. Hanfa je Hrvatska agencija za nadzor financijskih usluga.

2. Zakon je Zakon o dobrovoljnim mirovinskim fondovima (»Narodne novine« broj 19/2014, 29/2018, 115/2018 i 156/2023).

3. Mirovinsko društvo je društvo koje, na temelju odobrenja Hanfe, obavlja djelatnost upravljanja dobrovoljnim mirovinskim fondovima.«

Članak 2.

U članku 5. stavku 1. riječ: »Agenciji« zamjenjuje se riječju: »Hanfi«.

Stavak 4. mijenja se i glasi:

»Mirovinsko društvo dužno je promidžbeni sadržaj iz stavka 1. i 2. ovoga članka dostaviti Hanfi na način i u skladu s Tehničkom uputom za korištenje servisa za dostavu podataka u elektroničkom obliku Hrvatske agencije za nadzor financijskih usluga reports.hanfa.hr i Uputom za popunjavanje WEB obrazaca za mirovinska društva.«

U stavku 7. riječ: »Agencija« zamjenjuje se riječju: »Hanfa«.

Članak 3.

U članku 11. stavku 1. točka 6. mijenja se i glasi:

»6. za ulaganja koja su vrednovana metodom procjene, naziv izdavatelja / naznaka nekretnine ili subjekta za posebnu namjenu, identifikacijske oznake vrijednosnih papira kada je primjenjivo, trenutno procijenjene vrijednosti, te metode i datum zadnje procjene, osim za prenosive dužničke vrijednosne papire ili instrumente tržišta novca čiji je izdavatelj ili za koje jamči Republika Hrvatska, druga država članica, država članica OECD-a, Hrvatska narodna banka, središnja banka druge države članice ili države članice OECD-a ili javno međunarodno tijelo kojemu pripadaju jedna ili više država članica,«

Stavak 3. mijenja se i glasi:

»Podaci o deset (10) pozicija ulaganja imovine fonda iz stavka 1. točke 1. ovoga članka moraju jasno prikazivati o kojem se financijskom instrumentu odnosno imovini radi na način da je iz istoga vidljivo sljedeće:

1. za prenosive vrijednosne papire i instrumente tržišta novca naziv izdavatelja i identifikacijska oznaka,

2. za depozite naziv kreditne institucije u koju je položen depozit,

3. za sve ostale financijske instrumente i drugu imovinu koja se nalazi u deset (10) pozicija ulaganja imovine fonda a koja nije navedena u točkama 1. i 2. ovoga stavka potrebno je navesti podatke iz kojih je jasno vidljivo o kojem financijskom instrumentu ili imovini se radi.«

Članak 4.

U članku 16. stavku 2. riječ: »događaj« zamjenjuje se riječju: »događaju«.

U stavku 3. riječ: »detaljnjim« zamjenjuje se riječju: »detaljnim«.

Članak 5.

U članku 17. oznaka stavka: »(1)« briše se.

U točki 5. riječ: »Agencije« zamjenjuje se riječju: »Hanfe«.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-03/01
 Urbroj: 326-01-70-72-24-20
 Zagreb, 4. lipnja 2024.

Predsjednik
 Upravnog vijeća
 dr. sc. Ante Žigman, v. r.